दिनदहाड़े युवती को मारी थी गोली, भागने के दौरान पुलिस पर भी की फायरिंग
Madhya Pradesh Dhar 22 Year Old Girl Pooja Chauhan Shot Dead  धार में 22 साल की युवती की दिनदहाड़े गोली मारकर हत्या कर दी गई। युवक ने बुधवार सुबह करीब 11 बजे 2-3 फायर किए और भाग गया।
धार में दिनदहाड़े युवती की गोली मारकर हत्या करने वाला आरोपी बुधवार रात भागने की कोशिश में पुलिस के साथ हुए एनकाउंटर में घायल हो गया। जिसके बाद उसे अस्पताल में भर्ती किया गया है। आरोपी दीपक राठौर ने एकतरफा प्यार के चलते 22 साल की युवती पर 2-3 फायर किए थे और भाग गया था। गोली युवती के सिर में लगी थी, जिससे मौके पर ही उसकी मौत हो गई। युवती ने आरोपी के खिलाफ छेड़छाड़ का केस दर्ज कराया था। उसी केस में पेशी के लिए वह आज कोर्ट जाने वाली थी।
वारदात के बाद प्रशासन ने आरोपी दीपक का घर बुलडोजर से ढहा दिया। साथ ही उसे पकड़ने के लिए चार टीमें बनाई थीं। ये टीमें धार, घाटाबिल्लौद, पीथमपुर और इंदौर में सर्चिंग कर रही थीं। इसी बीच रात में मांडू रोड पर आरोपी की लोकेशन मिली। जिसके बाद पुलिस ने नाकाबंदी करते हुए आरोपी को पकड़ने की कोशिश की। आरोपी बाइक पर था। सीएसपी देवेंद्र सिंह धुर्वे ने उसका पीछा किया। उसे रुकने के लिए चेतावनी भी दी, लेकिन वह नहीं रुका।
आरोपी ने पुलिस पर की फायरिंग
आरोपी ने पहले हवाई फायर किया। फिर दूसरी गोली पुलिस की गाड़ी पर चलाई, जो कांच पर लगी। इसके बाद पुलिस ने अपनी गाड़ी से आरोपी बाइक सवार को हल्की सी टक्कर मारी, जिससे वो असंतुलित होकर गिर गया। इसके बाद भी दीपक ने पुलिस पर फायरिंग की। जवाब में पुलिस ने भी गोली चला दी। जो आरोपी के पैर में लगी। इस दौरान कोई पुलिसवाला घायल नहीं हुआ। मौके से बाइक, पिस्टल और कारतूस के दो खोखे मिले हैं। घायल को जिला अस्पताल भेजा गया है। पुलिस टीम मौके पर जांच कर रही है।
लोग बोले- अचानक पटाखे जैसी आवाज आई....
ब्रह्माकुंडी निवासी पूजा मालवीय कॉलोनी के बाहर रेस्टोरेंट जा रही थी। इसी दौरान आरोपी दीपक राठौर भी वहां पहुंच गया था। रहवासियों ने बताया कि अचानक पटाखे जैसी तेज आवाज आई। बाहर निकलकर देखा तो युवती जमीन पर पड़ी थी। उसका चेहरा स्कॉर्फ से बंधा हुआ था और सिर से खून निकल रहा था। लोगों ने पुलिस को सूचना दी, लेकिन उसकी मौत हो चुकी थी।
सूचना पर नौगांव पुलिस वहां पहुंची। घटनास्थल से जिंदा कारतूस और खोके बरामद किए। प्रारंभिक जांच में सामने आया कि युवती की हत्या दीपक राठौर ने ही की है। घटना के बाद प्रशासन ने नगर पालिका से जानकारी जुटाई। इसमें उसका मकान अतिक्रमण में होना पाया गया। जेसीबी के साथ पहुंची टीम ने उसका मकान ढहा दिया। युवती जहां रहती है, आरोपी भी उसी इलाके में थोड़ी दूरी पर रहता है।
आरोपी पर 10 हजार का इनाम घोषित: ASP
ASP देवेंद्र पाटीदार ने बताया कि आरोपी दीपक राठौर ने युवती की हत्या कर दी। यह एकतरफा प्यार और छेड़खानी का मामला है। युवती ने पहले मारपीट का प्रकरण दर्ज कराया था। आरोपी उस पर लगातार शादी का दबाव बना रहा था। युवती इससे इनकार कर रही थी। पुलिस की 4 टीम उसकी तलाश कर रही है। एसपी धार ने आरोपी पर 10 हजार का इनाम भी घोषित किया है।
वकील की फीस के लिए रुपए उधार लेने जा रही थी पूजा
जिस रेस्टोरेंट की तरफ पूजा जा रही थी, उसके मालिक ने ही पहचान करते हुए परिजनों को सूचना दी। रेस्टोरेंट मालिक ने पुलिस को बताया कि सुबह पूजा का फोन आया था। वह पहले यहीं नौकरी करती थी, इस वजह से पारिवारिक संबंध थे। पूजा ने कहा था कि आज कोर्ट में पेशी है, मेरी मां भी आ रही हैं। वकील को देने के लिए एक हजार रुपए की जरूरत है। मैंने दुकान पर आकर रुपए ले जाने की बात कही थी। रेस्टोरेंट के पीछे ही पूजा की हत्या हुई है।
दो बहनों के साथ घर से निकली थी पूजा
परिजन के अनुसार तीनों बहनें नौकरी करती हैं। 2 बहनें पेट्रोल पंप पर नौकरी करती है। पूजा कुछ दिन पहले रेस्टोरेंट पर ही रोटी बनाने का काम करती थी। यहां से काम छोड़ने के बाद लोगों के घर सुबह काम करने जाती थी। बुधवार सुबह 9 बजे तीनों बहनें घर से एक साथ निकली थी।
इस खबर पर आप अपनी राय दे सकते हैं...
दो साल से युवक कर रहा था परेशान
ग्राम खूटपला थाना राजोद निवासी पूजा मालवीय पिछले लंबे समय से अपनी मां और दो बहनों के साथ शहर के बह्माकुंडी क्षेत्र में रह रही थी। उसे दो साल से क्षेत्र का ही एक युवक परेशान कर रहा था। पूजा ने नौगांव थाने में दीपक राठौर नाम के युवक के खिलाफ प्रकरण दर्ज करवाया था।
घटनास्थल के पास नहीं थे CCTV कैमरे
आरोपी युवक दीपक राठौर की तलाश में दो थानों की पुलिस जुटी हुई है। जांच को लेकर बनाई गई टीम ने घटनास्थल पर पहुंचकर जांच की। जिस जगह युवती की हत्या हुई वहां कोई CCTV कैमरा नहीं है। ऐसे में पुलिस ने प्रत्यक्षदर्शियों से पूछताछ की।